B. Bugár, podpredseda NR SR: (2004-01-20):
Nech sa páči, pán poslanec Ondriaš. K. Ondriaš, poslanec: Vážený pán predsedajúci, vážené pani poslankyne, páni poslanci. Máme posúdiť návrhy prezidenta Slovenskej republiky k zákonu o starobnom dôchodkovom sporení. Pán  prezident navrhuje, aby sa dôchodky zvýšili zo 4  percent na 8  percent, ak by tento návrh neprešiel, aby sa zvýšili aspoň o 6 percent. Zvýšenie dôchodkov o 8  percent by ako tak pokrylo zvyšovanie cien produktov, ktoré dôchodcovia kupujú. Takýto postup vyzerá na prvý pohľad spravodlivý, problém je len v tom, že dôchodok, ktorý sa má zvyšovať, je nízky a jeho prípadné zvýšenie o 8 percent neodstráni chudobu občanov, chudobu dôchodcov. Vláda tvrdí, že slovenská ekonomika nemá nato, aby sa zvýšili dôchodky o 8 až 12 percent, čo by pokrylo zvyšovanie cien produktov, ktoré dôchodcovia kupujú. Samozrejme, vláda nehovorí pravdu. V súčasnosti hrubý domáci produkt Slovenska v stálych cenách už prevyšuje o 15 percent hrubý domáci produkt Slovenska z roku 1989. Takže ekonomika vyprodukuje o 15  percent viac hodnoty pre dôchodcov. To znamená, že dôchodky by mali byť v reálnych príjmoch o 15  percent vyššie, ako boli za socializmu, a aká je pravda, to uvediem neskoršie. Vláda nemá na dôchodky vraj preto, že máme zlý demografický vývoj. Vláda nehovorí pravdu ani v tomto prípade. Pomer populácie na Slovensku vo veku 20 až 59 rokov k populácii nad 60 rokov bol v roku 1995 3,6, v súčasnosti sa zvýšil na 3,7 a takýto pomer bude aj v roku 2005. Pomer sa zníži na 3,4 v roku 2010. Tento pomer je stále veľmi výhodný k pomeru v krajinách západnej Európy, kde je v súčasnosti od 2,2 do 2,7. Otázka je, prečo nemáme na zvyšovanie dôchodkov, keď máme taký vynikajúci demografický vývoj. Ďalšou otázkou, ktorou sa vláda vôbec nezaoberá, je, ako technologický pokrok v najbližších rokoch zvýši produktivitu práce do tej miery, aby dokázala zabezpečiť dôchodky aj pri klesajúcom počte ekonomicky aktívnej populácie. Od roku 1995 do roku 2010 sa počet dôchodcov k ekonomicky aktívnej populácii na Slovensku zvýši len o 18 percent, pričom pri predpokladanom trojpercentnom zvyšovaní produktivity práce a rovnakom počte pracovníkov sa produkcia od roku 1995 do roku 2010 zvýši o 56  percent. To znamená, že v roku 2010 budeme mať viac peňazí pre dôchodcov, ako sme mali v roku 1995. Prečo potom nie sú peniaze na dôchodky? Na dvoch obrázkoch by som chcel ukázať nesúlad stúpania životných nákladov dôchodcov a ich starobných dôchodkov po roku 1989. Na obrázku sú ukázané životné náklady dôchodcov, ktoré začali prudko stúpať po roku 1989. Od roku 1989 až do roku 2001, t. j. za 12 rokov stúpli zo 100  percent na 480 percent. Na druhom obrázku by som ukázal, ako stúpal starobný dôchodok za kapitalizmu po prevrate v roku 1989. Ukazuje to zelená čiara. Vidieť, že dôchodky po roku 1989 stúpali pomalšie ako náklady dôchodcov. V číselnom vyjadrení náklady dôchodcov v roku 2001 boli o 27 percent vyššie oproti priemernému starobnému dôchodku. To znamená, že potrebujeme zvýšiť starobný dôchodok o 27 percent, aby jeho hodnota dosiahla reálnu úroveň socializmu. Potrebujeme zvýšiť starobné dôchodky o 1 700 korún mesačne, aby sme vyrovnali reálny príjem dôchodcov, aký mali za socializmu. Na toto zvýšenie len starobných dôchodkov by sme potrebovali 16 miliárd korún ročne. Ako je možné, že za socializmu tieto peniaze tu boli a teraz nie sú. Páni koaliční poslanci, zvýšenie dôchodkov o 4 percentá, čo je 260 korún, alebo 8 o percent, čo je 520 korún, sú len symbolické almužny pre dôchodcov. Samého ma prekvapilo, keď som súčasný trend zvyšovania dôchodkov a nákladov dôchodcov porovnal so socializmom. Zelená čiara ukazuje, že starobný dôchodok za socializmu stúpal rýchlejšie ako náklady dôchodcov. Z obrázku vidieť, že starobný dôchodok za socializmu od roku 1970 až do roku 1989, to je za 19 rokov, stúpol o 67  percent viac ako náklady dôchodcov. Páni koaliční poslanci, dokážte, že aj za vášho kapitalizmu reálne dôchodky budú rásť rýchlejšie ako náklady dôchodcov. Viete, o koľko by ste museli teraz zvýšiť starobné dôchodky? O 76  percent. V korunách to vychádza zvýšenie dôchodkov o 4 900 Sk mesačne. Opakujem, že vy ste im odhlasovali almužnu - zvýšenie dôchodkov o 260 Sk - a tvárite sa ako hrdinovia. Preto verím, že ukážete, že vám ide ozaj o dôchodcov a podporíte zvýšenie dôchodkov o 8  percent. Pevne verím, aby ste nám ukázali, že ste rovnako schopní, ako boli komunisti, pripravíte v blízkej budúcnosti novelu zákona o zvýšení dôchodkov o 76  percent, t. j. mesačne o 4 900 korún. Potom si my komunisti môžeme s vami podať čestne ruky a začneme vám drukovať. Nezávideniahodná situácia našich dôchodcov je výsledkom vášho reálneho kapitalizmu, vášho vládnutia, je to výsledkom lacnej pracovnej sily v zahraničných podnikoch, kde sa zisk odvádza do zahraničia, výsledkom rozkrádania nášho majetku, nezákonných reštitúcií, oddlžení nedobytných pohľadávok bánk, nezamestnanosti a divokej privatizácie nášho spoločného majetku. Tam sa strácajú peniaze, ktoré patria dôchodcom. Ale predpokladám, že toto všetci vieme, a mám tušenie, že viete aj to mnohí z vás, koaliční poslanci. A keď to všetko napravíte, budú aj peniaze na dôchodky v takej výške, v akej dôchodcom patria. Ďakujem za pozornosť. (Potlesk.)